Wanneer jakkalsbessies vrugte dra, is hulle die maklikste om te herken. Die vruggies is eiervormig tot amper sferies, ongeveer 25 mm (een duim) in deursnee, en die vyf kelkblare van die blomme bly aan die basis van die vruggie kleef, maar hulle punte krul terugwaarts. Die vruggie het gewoonlik ook 'n lang, dun borselhaarpunt as oorblyfsel van die styl van die vrugbeginsel. Die vruggies word voorafgegaan deur die witterige, onopvallende maar geurige blommetjies. Jakkalsbessies se geslagte kom as afsonderlike bome voor. Die vroulike blomme en die vrugte word dus net aan vroulike bome gevind. Die vrugte word baie stadig ryp - hulle kan tot 'n jaar lank aan die boom bly. Hulle verkleur eers geel en dan pers ... 'n mens sien egter baie selde enige pers bessies omdat vo�ls hulle gewoonlik almal eet voordat hulle s� ryp kan word!